Odisea riba Lama 


Sra. Maria Ras, un historiado y un 
cantante popular bon conoci na Aruba 
kende a nace na San Nicolas, a batisa na 
Savaneta y cu lasonan familiar na 
Savaneta, ta biba na Bottomhillweg 17 
na San Nicolas. Den un entrevista a 
tene cu Sr. Jose Wever, e ultimo aki ta 
conta cu tabata na aña 1958 cu tres 
hoben Arubiano a sali cu un boto di bela 
y dos a regresa. E aña ey nan a marca 
historia mundial. Sra. Maria tin e relato 
graba riba un audio cassette. Pa un 
detaye completo por lesa e storia aki 
den e buki “Perdi riba Lama” skirbi pa 
Sra. Yolanda Croes na 1999, 





E tempo ey no tabata conoci na mundo, un otro odisea di hende cu a 
perde riba lama cu a keda e cantidad di 30 dia, anto pa colmo sin 
cuminda y awa, prome cu nan a pone pia riba tera bek. 


Maria Ras ta conta di un otro tragedia cu a sosode riba lama na e mesun 
aña 1958. Loke e ta conta a resulta for di un combersacion cu el a 
sostene cu un di e personanan cu a sobrevivi. Sr. Ernesto Wouters, miho 
conoci como Nene, e tempo ey tabatin 17 aña di edad y ta relata lo 
siguiente: Nos a Sali pa 10:30 di anochi for di waf di Cura Cabay, cu un 
tripulacion di cuatro persona piscado abordo di e boto di bela “Ata Mi” 
cu e intencion di bay pisca na Baho. Tabata Ernesto Marchena, Jesus del 
Pino, Guillermo Flanders y mi persona. Tabata riba un diabierna y e 
lama tabata basta bruto. Saliendo for di Cura Cabay, mi tabata stuur e 
boto y ora nos a yega pariba di Esso Club, Ernesto a tuma over y mi a 
bay drumi. E momento ey mi a sinti hopi cansa door cu Guillermo cu mi 
a bay pisca e dia prome tambe. Prome cu Ernesto a tuma over, el a 
puntra mi cual direccion nos mester tuma pa yega Baho. Mi a contest'e 
cu despues di Lavadero, nos ta coy rumbo bay directo pazuid. Esey 
tabata e ultimo biaha tambe cu mi a papia cu ne. 


Ey 


Mi no por corda con hopi mi a drumi, pero loke a spierta mi tabata awa, 
debi cu e boto a cuminsa yena cu awa y bou dek tabata yen di awa. Ora 
mi a spierta mi a haya Guillermo para patras cu un cara preocupa y el a 
grita cu e boto ta zink. Mi a bis’e pa bula na awa y ami a sigui”e. E 
otronan tabata den awa caba. Jesus ta conta despues, cu e tambe tabata 
drumi y ora el a sinti e boto ta yenando, el a core bay dilanti pa coy un 
salbabida. El a bisa nos cu tabatin salbabida mara na e pia di e master, 


pero ora el a sinti cu e balasternan a bolter, e tambe a bula na awa. Jesus 
ta conta cu e cu Ernesto ta e promenan cu a bula na awa. 


E tragedia aki a sosode riba Cabes y e ora ey tabata mas o menos 1”or di 
marduga y mi ta kere cu e boto mester a habri, aunke e boto no tabata 
bieu y tabata bon cuida. Nos tur cuatro tabata den awa y prome cos cu 
mi a haci, tabata kita tur mi paña y mi tabata mira con e boto a sigui zink 
y mi a mira e master disparce. Loke mi ta corda tambe ta cu mi a tende 
Ernesto tabata pidi pa yud*e cu e cabuya cu tabata troce rond di su pia y 
mi a bay purba yud'e. Mi a cuminsa landa den su direccion, pero Jesus a 
grita mi pa no bay “pasobra si e homber ey gara bo, bo ta hoga hunto cu 
ne”. Door di esey mi no a sigui. Despues di esey, nos tur a perde otro y 
mas despues mi a mira Guillermo riba e luik cual ta e unico cu a resta di 
e boto. 


Despues di basta rato cu mi tabata den awa, mi a bin topa cu Jesus y nos 
a keda hunto. Despues mi a mira un luz cu tabata cende paga y mi a bisa 
Jesus pa prepara pa grita pasobra tin un barco ta bini y ainda mi tabata 
kere cu ta na Baho nos tabata. Ta despues my a haya sa cu e rumbo a 
cambia. Nos a sigui mantne riba e luz, keriendo cu tabata di un barco 
pero tabata luz di faro. Direpiente Jesus a bisa mi cu awo si e ta bay laga 
mi, e no tabata por mas, pasobra e tabata morto cansa. Mi a 
recommend”e pa kita tur su paña, cual el a haci tambe. Asina nos a sigui 
dirigi nos mes riba e luz di faro, pero tabatin hopi coriente cual tabata 
hiba nos den direccion nort. Mas nos tabata yegando tera y segun e 
olanan grandi tabata bin, nos tabata sak bou awa pa laga nan pasa. Mia 

bisa Jesus pa si acaso e sinti e prome piedra pa e gara esaki, pasobra lama 
banda di costa tin rif y lama por suta nos. 


Asina nos a sigui y cada biaha cu nos bay bou awa y nos lanta, nos tabata 
grtia otro te cu porfin nos por a fula tera, cual tabata exactamente na 
Boca di Tabla. Esey tabata nos suerte cu nos a bay riba e rif. Tabata un 
ola grandi cu a bin cu nos y tira nos na unda cu nos por a para unda e 
awa tabata mas o menos tres pia hundo. Ora nos a purba, mi a cay bek y 
mi a cuminsa gatia subi tera y ya dia tabata kibrando. Mi ta calcula cu 
tabata mas o menos 4”or di marduga. Nos a keda descansa riba tera tres 
pa cuatro ora, sperando riba nos otro compañeronan. Ora nos a ripara cu 


nan no ta bin, nos a dicidi di cana bay pa e porta di Lago, pero nos no 
tabatin paña bisti. Jesus a bisa mi cu ta miho nos bay hospital di Lago. 
Asina nos a sigui cana riba e skerpinan. Ora nos a yega panort di 
hospital, nos a haya un carton grandi y nos a parti’e den dos cu nos por a 
cubri nos curpa cu ne. Ora nos a yega hospital, nos a grita “auxilio”. 
Mesora a bin dos enfermero y nos a bisa nan cu nos kier paña. Nan a bin 
cu laken cu nos por a tapa nos curpa. 


Den hospital nos a splica nan kico a pasa y nan a yama autoridad pa nos 
splica kico a pasa, cuanto hende nos tabata y kendenan a yega tera. Ey 
nos mester a keda pa descansa den e di tres piso. Polis a bini y despues 
nan a bay busca paña na cas pa nos. Despues nan a hiba nos na warda di 
polis unda nos mester a bolbe duna un declaracion. Siguientmente, nan a 
hiba nos cas y na mi cas nan a duna informacion robes, esta cu nan no a 
haya mi. Mi rumannan a sali pa bay busca mi y nan a haya Guillermo 
morto, pega riba rif na costa. E tabata cu tur su paña bisti y Ernesto si 
nan no a haya. Nada di e boto a bin tera. Lago a manda tugboat bay 
busca, pero nan no a topa cu nada. Nene ta conta cu ta ora el a yega tera, 
el a mira di berdad el a scapa. Tabata mescos cu ta for di un soño el a 
lanta. El a sigui bay lama, pero nunca mas den ora di anochi, ni 
tampoco cu boto di bela. 


Asina tin tambe otronan cu a pasa den un tragedia cu a perde cu boto, 
entre otro: Juan Pedro Thijsen y Mario Thijsen den e boto di 14 pia 

“Coromoto” na maart 1957. Na aña 1994 Chimbo, yiu di Juan Pedro, su 
so a bay pisca y tambe a perde ora motor a daña. Ami mes tin un ruman 
homber cu tabata pisca pa placer, Antolin Kock, cu a perde na varios 
ocasion riba lama y semper door di motor cu ta daña. E ultimo tragedia 
tabata dia cu el a bay pisca cu Pedro Larez, motor a daña, y a perde pa 
basta dia y ser encontra banda di Panama. Nan tabatin suerte cu mi 
ruman semper ta hiba hopi cuminda y awa cu nan por a sobrevivi. 

